FI Euroopan unionin virallinen lehti C 228/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 228/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”VŠESTARSKÁ CIBULE”

EY nro: CZ/PDO/005/0437/23.11.2004

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6 Puhelin: (420) 220 383 111 Faksi: (420) 224 324 718 Sähköposti: posta@upv.cz

2. Ryhmittymä:

Nimi: Zemědělské družstvo Všestary Osoite: Rozběřice 18 CZ-503 12 Všestary Puhelin: (420) 495 458 113 Faksi: (420) 495 458 113 Sähköposti: sekretariat@vsestary.cz Kokoonpano: tuottaja/jalostaja ( X ) muu ( )

Kyseessä on neuvoston asetuksen (EY) N:o 510/2006 5 artiklan 1 kohdassa tarkoitettu poikkeus, koska alalla toimii vain yksi tuottaja (osuuskunta eli omistajien yhteenliittymä). Komission asetuksen (EY) N:o 1898/2006 2 artiklan vaatimukset täyttyvät.

3. Tuotelaji:

Luokka 1.6: Sipulit

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Všestarská cibule”

4.2. Kuvaus: Muoto: säännöllinen pallon- tai munanmuoto.

Ulkonäkö: pakkauksissa yhdenmukainen; pinnan muodostaa kuiva, vähintään kaksikerroksinen kuori, joka peittää maltoisia sipulikerroksia, jotka muodostavat kiinteän sipulin. Kuori ei saa olla kostea tai homeinen eikä sipulissa saa olla merkkejä taudeista tai tuholaisista.

Väri: kuori kullankeltainen (ei tummanruskea), malto valkeasta vihreänvalkeaan.

Maku: sipulimainen, miellyttävä, makea, vaihtelevasti kirpeä lajikkeesta riippuen.

Tuoksu: makea, sipulimaisen pistävä.

”Všestarské cibule” -sipulin jalostetut lajikkeet: Radar, Armstrong, Hyskin, Sedona, Hybelle, Sturon, Baldito, Narvito, Canto, Takmar, Takstar, Wellington, Viktory, Profit ja Festival.

4.3. Maantieteellinen alue: Všestaryn kunnan maarekisterialue ja ympäristö, joka käsittää seuraavien kuntien maarekisterialueet: Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice ja Probluz. Alue sijaitsee Hradec Královén läänissä Tšekissä.

4.4. Alkuperätodisteet: Viljelyalueet, varastot ja varastointilaatikot, erät ja pakkauspäivät merkitään kirjanpitoon. Myös ostajista pidetään kirjaa. Toimitukset voidaan siksi jäljittää yksiselitteisesti ja pitää erillään toisistaan. Sipulit lajitellaan, varastoidaan ja pakataan rajatulla maantieteellisellä alueella, minkä vuoksi niitä ei voida sekoittaa muualla tuotettuihin sipuleihin.

Tuote-eritelmän mukaisuutta valvoo tuottajan vastuuhenkilö, joka tarkastaa erityisesti siementen laadun, raaka-aineet, viljelymenetelmät (aikataulun, orgaanisten lannoitteiden määrät ja lannoitteiden käytön) sekä varastointiolosuhteet. Sipulien ulkonäkö, laatu, pakkaaminen sekä laatu- ja kokolajittelu tarkistetaan päivittäin. Yksi pääkriteereistä on, onko sipuli vahingoittunut tai kostea ja onko siitä mätää tai harmaahometta. Varastoissa seurataan pääasiassa lämpötilaa ja kosteutta. Tulokset kirjataan valvontakirjanpitoon. Erityisesti seuraavia kriittisiä pisteitä valvotaan: korjattujen sipulien vastaanotto ja varastointi, eko-rullajärjestelmä (jossa sipulit tarkistetaan ja vierasaineet poistetaan), sipulien varastoiminen ja kuivaaminen, siirto lajitteluun, laatu- ja kokolajittelu, pakkaaminen ja varustaminen merkinnöillä, toimitus jakeluun ja kuljetus. Tarkastuksen kohteena ovat erityisesti mikro-organismien, kemiallisten aineiden (mykotoksiinien ja raskasmetallien) ja mekaanisten epäpuhtauksien (kivien ja saven) aiheuttama kontaminaatio, tuholaisten tai öljyn esiintyminen, huonojen sipulien poistaminen, pakkausmateriaalien laatu ja pakkasvahingot. Lajittelu-, pakkaamis- ja jakeluprosessilla on HACCP-sertifikaatti.

Sääolosuhteista ovat osoituksena Tšekin hydrometeorologiselta laitokselta saatavat tiedot. Maaperä- ja sipulianalyysit suoritetaan akkreditoiduissa ulkopuolisissa laboratorioissa. Tuote-eritelmän mukaisuutta, laatua sekä lakien, määräysten ja standardien mukaisuutta valvoo myös vastaava viranomainen eli valtion maatalous- ja elintarvikevirasto (Státní zemědělská a potravinářská inspekce, ks. kohta 4.7). Valvonnassa noudatetaan valtion maatalous- ja elintarvikeviraston toimivaltaisen alueviraston valvontasuunnitelmaa.

4.5. Valmistusmenetelmä: ”Všestarská cibule” -sipulia viljellään laadukkaista hybriditaimista ja sertifioiduista siemenistä.

”Všestarská cibule” -sipulin viljelymenetelmä: maaperän orgaaninen käsittely; perusteellinen syyskyntö; maan käsittely syksyllä ennen istutusta; sipulien istutus talveksi; maan käsittely keväällä ennen kylvöä ja istutusta; siementen kylvö ja taimien istutus; kastelu tarpeen mukaan; kitkeminen; lannoitus typpilannoitteilla; tarvittavat toimenpiteet kasvukauden aikana rikkakasvien, tautien ja tuholaisten torjumiseksi; naatin katkaisu ja sipulin nosto; kuivumisen jälkeen kerääminen; sijoitus varastoon; sipulien tarkistus ja vierasaineiden poisto eko-rullajärjestelmässä; lisäkuivatus ja ilmastus; laatu- ja kokolajittelu; pakkaaminen asiakkaan vaatimusten mukaan 3, 5, 10, 15, 20 tai 25 kilogramman verkkosäkkeihin tai irtotavarana 10, 15, 20 tai 25 kilogramman laatikoihin tai sopimuksen mukaan muina määrinä; varustaminen merkinnöillä; toimitus jakeluun.

Käytössä ovat tarpeeksi kuivat ja riittävällä ilmanvaihdolla varustetut uudenaikaiset varastotilat, jotka mahdollistavat sipulien varastoinnin aina 10 kuukauden ajaksi säilyttäen niiden erinomaisen laadun.

Varastointi ja pakkaaminen on toteutettava rajatulla maantieteellisellä alueella. Näin vältetään sipuleiden vahingoittuminen kuljetuksen aikana. Samalla varmistetaan, etteivät sipulit sekoitu muualla tuotettuihin sipuleihin. Tällainen yhdessä ja samassa paikassa tapahtuva viljely-, varastointi- ja pakkaamisprosessi takaa, että sipulien laatu säilyy. Sipulien jakelu tapahtuu rajatulta maantieteelliseltä alueelta valmiina tuotteena, joka on varustettu ”Všestarská cibule” -etiketillä.

4.6. Yhteys maantieteelliseen alkuperään:

Ominaisuudet ja yhteys maantieteelliseen alkuperään

”Všestarská cibule” -sipulilla on neljä keskeistä myönteistä ominaisuutta, jotka liittyvät sen viljely-ympäristöön ja -menetelmiin. ”Všestarská cibule” -sipulin ainutlaatuisuus johtuu:

— sen ravinnemuuttujien tasapainosta,

— suuresta rautapitoisuudesta,

— hyvin suuresta B3-vitamiinin (niasiinin) pitoisuudesta,

— siitä, että sipulissa on vain vähän tai ei lainkaan haitallisia aineita.

Ravinnemuuttujat tasapainoisuus

Useimmat ”Všestarské cibule” -sipulin ravinnemuuttujat (pääravinteet, kivennäiset ja vitamiinit) vallitsevat tasapainoisina pitoisuuksina (ei ääripitoisuuksia) ja ovat sopusoinnussa sipulilta odotettujen myönteisten ominaisuuksien kanssa. Tällaisiin ravinnemuuttujiin kuuluvat esimerkiksi kalium, fosfori sekä B1-, B2- a B6-vitamiinit.

Rauta — suuri pitoisuus

”Všestarské cibule” -sipulilla on suuri rautapitoisuus. USDA:n National Nutrient Database -viitearvona on, että sipulin rautapitoisuus on 2,1 mg/kg. ”Všestarské cibule” -sipulissa se on 2,55 mg/kg eli noin 25 prosenttia enemmän.

B3-vitamiini (niasiini) — hyvin suuri pitoisuus

”Všestarské cibule” -sipulin sisältämä B3-vitamiinin (niasiinin) pitoisuus on hyvin suuri. USDA:n National Nutrient Database -viitearvona on, että sipulin niasiinipitoisuus on 0,116 mg/100 g. ”Všestarské cibule” -sipulissa se on 0,208 mg/100 g eli noin kaksinkertainen.

Vähän, hyvin vähän tai ei lainkaan haitallisia aineita

”Všestarské cibule” -sipulille tyypillinen piirre on, että siinä esiintyy vain vähän, hyvin vähän tai ei lainkaan haitallisia aineita. Esimerkiksi kadmiumpitoisuus on alle 0,03 mg/kg (yleensä sipuleissa 0,05 mg/kg) ja NO3-sisältö 29 mg/kg (yleensä sipuleissa 1 000 mg/kg). ”Všestarské cibule” -sipulille tehdyissä kymmeniä mahdollisia haitallisia aineita koskevissa pitoisuustesteissä on todettu, etteivät sallitut arvot ylity.

Ominaisuudet, yhteys maantieteelliseen alkuperään, ympäristö ja viljely

Edellä mainitut myönteiset ominaisuudet johtuvat ympäristöstä ja erityisesti seuraavista tekijöistä:

— luonnonolosuhteet,

— viljelyhistoria,

— säästävä viljely,

— tuotteenmukainen jatkokäsittely.

Luonnonolosuhteet

Viljelyalueen luonnonolosuhteet muodostuvat maastosta, maaperästä ja ilmastosta. Yleiset luonnonolosuhteet soveltuvat rajatulla maantieteellisellä alueella erittäin hyvin sipulinviljelyyn.

Maasto: Všestaryn korkeus merenpinnasta on 265 metriä. Viljelymaat sijaitsevat 245–320 metriä merenpinnan yläpuolella. Kyseessä on siis suhteellisen alava alue, joka saa riittävän määrän auringonvaloa. Maastoprofiili on heikosti kumpuileva, suurin osa viljelymaista on tasaisia tai loivasti viettäviä. Maaston luonne auttaa kosteuden säilymistä maaperässä. Kyseessä on leveä etelään avautuva laakso, jossa on ravinnerikkaita Elbe-joen tuomia sedimenttikerroksia.

Maaperä: Alueen maaperä muodostuu kvartäärikerrostumista. Vanhimmat muodostelmat ovat liitukaudelta ja esiintyvät merkelin muodossa. Kaikkia merkelikerroksia peittävät kuitenkin syvät lössikerrostumat. Lössi muodostaa pohjamaan lähes koko alueella. Näillä lössimailla kehittyivät erilaisten maanmuodostustekijöiden myötä pääasiassa seuraavat maalajit: lievästi glei-pitoinen ruskomaa sekä mustamulta. Rajatun maatieteellisen alueen maaperä on tyyppiä, joka soveltuu parhaiten sipulinviljelyyn: maaperä on lämmintä, syvää, kosteaa ja humus- ja ravinnerikasta ja sen pH-arvo on neutraali. Korkeaan luonnolliseen humuspitoisuuteen vaikuttavat positiivisesti myös käytetyt viljelymenetelmät.

Mineraalipitoisuuden ja pH:n kannalta maaperä soveltuu erittäin hyvin sipulinviljelyyn. Yhteensä yhdeksältä pellolta on otettu kymmeniä maanäytteitä, joista on määritetty mineraalipitoisuudet (Ca, Mg, K ja P) sekä pH. Kaikki laboratorioanalyysien tulokset osoittavat maaperän soveltuvan ”Všestarské cibule” -sipulin viljelyyn.

Ilmasto: Alueen ilmasto on leuto.

Lämpötilat ovat lauhoja ja suhteellisen vakaita. Keskilämpötila on 6,9 °C ja kasvukaudella huhti- ja syyskuun välisenä aikana 13,4 °C.

Kuukauden keskisademäärä on 48 mm, ilman suuria kuukausittaisia vaihteluja. Kuukauden keskisademäärä on rajatulla maatieteellisellä alueella jonkin verran matalampi kuin maassa yleensä. Kasvukauden aikana kokonaissademäärä on 437 mm. Suurimmat sademäärät saadaan kesäkuussa (86 mm), heinäkuussa (83 mm) ja elokuussa (84 mm).

Alueella vallitsevat eri ilmansuunnista tulevat leppeät tuulet, jotka osaltaan myötävaikuttavat lauhoihin lämpötiloihin ja sopiviin sademääriin, joissa ei tapahdu suuri heittelyitä. Tuulet myös ilmastavat maaperää. Alueella ei esiinny kovia tuulia, jotka kuivattaisivat maastoa kohtuuttomasti.

Leuto ilmasto, jonka lämpötilat eivät vaihtele suuresti, ja matala sademäärä kasvukauden aikana luovat suotuisat ilmasto-olosuhteet sipulin viljelylle rajatulla maantieteellisellä alueella. ”Všestarské cibule” -sipulin tärkeisiin ominaisuuksiin kuuluu, etteivät vaihtelut eri kuukausien tai vuosien sademäärissä paljonkaan vaikuta siihen. Luonnonolosuhteiden (maaston, ilmaston ja maaperän) vaikutuksesta maaperä säilyy kohtuullisen kosteana silloinkin, kun tietyn kauden tai vuoden sademäärä on pieni. Vähäsateisuus ei näy enempää sipulisadon laadussa kuin määrässäkään. Kasvukauden toisella puoliskolla sipulille soveltuu paremmin kuivempi maaperä, minkä vuoksi — luonnonolosuhteet huomioon ottaen — ylimääräistä kastelua tarvitaan vain poikkeuksellisesti hyvin kuivan sään vallitessa.

Viljelyhistoria

Sipulinviljelyllä on rajatulla maantieteellisellä alueella pitkät perinteet. Laajamittainen sipulinviljely alkoi Všestaryssa vuonna 1964 silloisen osuuskunnan johdon aloitteesta. Huomioon otettiin tällöin paikallisen maaperän viljavuus, sopiva korkeus merenpinnasta sekä uuden kastelujärjestelmän rakentaminen Elbe-joen varteen. ”Všestarské cibule” -sipulin vuosia jatkuneen viljelyn aikana tuottajaosuuskunta, sen jäsenet ja työntekijät ovat havainneet, mitkä menetelmät soveltuvat parhaiten sipulinviljelyyn rajatulla maantieteellisellä alueella. Näitä menetelmiä on käytetty jo pitkät ajat. Tuotetun sipulin hyvän laadun vuoksi viljelyperinne jatkuu edelleen ja tulevaisuudennäkymät ovat suotuisia.

Tällä hetkellä tuottajana on osuuskunta, jossa on 112 jäsentä.

Säästävä viljely

Myös säästävä viljely on yksi edellytys ”Všestarské cibule” -sipulin lopullisten ominaisuuksien kannalta. Lannoitteita käytetään maaperäanalyysien perusteella. Lannoitteet eivät näin köyhdytä maaperää, vaan ”vanha maan voima” säilyy. Hyvin tärkeä merkitys on myös mekaanisesti säästävällä maankäsittelyllä. Esimerkiksi Terragator-laite on osoittautunut hyvin soveliaaksi keinoksi lannoitteiden levittämiseen. Se mahdollistaa lannoitteiden tarkan annostelun eikä sen käyttö johda maan tiivistymiseen (Terragatorin käyttöä ei edellytetä ”Všestarské cibule” -sipulin viljelyssä, mutta lannoitteiden tarkka annostelu myötävaikuttaa sipulin laatuun). Tällä on suuri merkitys maaperän läpäisevyyden, ravinteiden oton ja sitä kautta viljavuuden kannalta. Maaperä ei vahingoitu, maan pohjakerrokset eivät tiivisty, kasvien juuret pääsevät kasvamaan syvemmällä ja kasvi voi ottaa ravinteita myös pohjakerroksista. Tällä tavoin maa säilyy erinomaisessa kunnossa. Jotta ympäristölle koituva rasitus olisi mahdollisimman vähäistä, viljelyssä käytetään mahdollisimman paljon orgaanisia lannoitteita, erityisesti väkevöityjä tislausjäämiä tai lantaa, joka on kompostoitu aktiivista ilmastusta käyttäen (esim. Bioganik-tyyppi).

Tuotteenmukainen jatkokäsittely

Sadonkorjuu toteutetaan kuivemman sään vallitessa, jotta korjatut sipulit voidaan kuivattaa suoraan pellolla. Sadonkorjuussa käytetään säästävän viljelyn menetelmiä, ja korjatut sipulit kuljetetaan lyhyen matkan päässä sijaitsevaan tuottajan varastoon. Ne pakataan suoraan varastossa ja kuljetetaan sen jälkeen ostajille.

Tuotteenmukaisen jatkokäsittelyn (ks. kohta 4.5), varastoinnin ja pakkaamisen ansiosta ”Všestarské cibule” -sipuli säilyttää tyypilliset ominaisuutensa, jotka se saavutti hyvän viljely-ympäristön ja säästävän viljelyn myötä. Koska välimatka pelloilta varastoon ja se aika, joka tarvitaan korjattujen sipulien kuljettamiseen varastoon, on minimoitu ja koska sipulit pakataan käytännössä suoraan varastossa, sipulien vahingoittumisen tai mädäntymisen riski on mahdollisimman vähäinen.

Tuottajalla on käytössä kriittisten pisteiden hallinnan HACCP-järjestelmä, joka paljolti eliminoi sipulien vahingoittumisen, kontaminaation (vierasaineet) ja mädäntymisen mahdollisuuden sadonkorjuun jälkeisessä käsittelyssä. Ks. myös kohta 4.4. (”Alkuperätodisteet”).

Palkinnot

”Všestarské cibule” -sipulin lajike nimeltä Festival palkittiin vuonna 2002 Olomoucissa pidetyssä hedelmien, kasvisten ja taimien Hortikomplex-nimisessä maatalousnäyttelyssä. Lajike sijoitettiin 1. sijalle parhaana jalostuslajikkeena.

”Všestarské cibule” on rekisteröity Tšekin alkuperänimitysten rekisteriin 14.2.2002 numerolla 181.

Yhteys maantieteelliseen alkuperään — yhteenveto

Edellä mainitaan, että ”Všestarské cibule” -sipulin ominaisuudet johtuvat viljelyalueesta sekä viljely- ja käsittelymenetelmistä. Maaperäanalyysien tulosten mukaan mineraalipitoisuudet ovat viljelymaassa enimmäkseen hyvin suuria tai suuria eivätkä yhdessäkään tapauksessa pieniä. Tällä on suora vaikutus ”Všestarské cibule” -sipulin mineraali- ja vitamiinipitoisuuksiin, suureen kalium- ja fosforipitoisuuteen sekä erityisesti siihen, että tavalliseen sipuliin verrattuna ”Všestarské cibule” -sipuli sisältää hyvin suuren määrän rautaa ja B3-vitamiinia.

4.7. Valvontaelin:

Nimi: Státní zemědělská a potravinářská inspekce, Inspektorát v Hradci Králové Osoite: Březhradská 182 CZ-503 32 Hradec Králové Puhelin: (420) 495 454 110 Faksi: (420) 495 532 518 Sähköposti: hradec@szpi.gov.cz

4.8. Merkinnät: —